# Denník SME

### Z Wikipédie

Titulná strana denníka SME

SME je druhý najčítanejší denník na Slovensku.

## [úprava] Cieľová skupina

Jeho cieľovú skupinu predstavujú predovšetkým čitatelia vo veľkých a väčších mestských aglomeráciach, ktoré sú ekonomicky najsilnejšie. Denník SME má najväčší podiel vysokoškolsky vzdelaných čitateľov, je sledovaný najmä čitateľmi v produktívnom veku, ktorí majú vyšší socio-ekonomický status, ovládajú cudzie jazyky, prácu s počítačom a vedú aktívny životný štýl.

## [úprava] Náklad

Denník SME má auditovaný náklad 76 436 kusov (marec 2005, Audit Burreau of Circulations). Vychádza šesťkrát do týždňa, jeho rozsah sa pohybuje od 24 do 36 strán a prináša aj nepravidelné plnofarebné špecializované prílohy. Najčítanejší je vo štvrtok, kedy vychádza s plnofarebnou prílohou TV oko, obsahujúcou televízne programy.

## [úprava] Obsah

Ťažisko denníka SME koncepčne spočíva v dôkladnom profesionálnom spravodajstve z domova a zo zahraničia. Denník SME prináša analytické politické komentáre renomovaných slovenských novinárov.

Poskytuje priestor pre názory, polemické poznámky alebo glosy na margo spoločenského diania od kmeňových komentátorov denníka SME, externých spolupracovníkov alebo významných osobností politického, hospodárskeho a kultúrneho života. V takmer každom vydaní denníka je jedna strana venovaná monotematicky spracovanému spoločenskému problému (počnúc politickými kauzami, hospodárskou kriminalitou, končiac situáciou v zdravotníctve, spotrebiteľskou alebo ekologickou problematikou, či dovolenkovým servisom z jednotlivých krajín). Kultúrne dianie doma i vo svete je denníkom SME každodenne mapované recenziami, reportážami alebo rozhovormi s poprednými umelcami.

## [úprava] História

Denník SME vznikol v polovici januára 1993. Jeho zrod bol priamo ovplyvnený zásahom vtedajšej vládnej moci, ktorá - v tom čase štátnom denníku Smena odvolala šéfredaktora a riaditeľa. Za necelé dva týždne po tomto kroku vznikol denník SME. Napriek množstvu technických a organizačných ťažkostí sa SME etablovalo na trhu a získalo priazeň čitateľov, zatiaľčo Smene nepretržito klesal náklad. V roku 1995 došlo k spätnej fúzii s denníkom Smena, ktorý už bol v tom čase sprivatizovaný.

Denník SME sa od svojich počiatkov venoval kritike spoločensko-politickej a ekonomickej klímy na Slovensku. Významnú časť redaktori venovali kritike činnosti slovenskej vlády Vladimíra Mečiara v rokoch 1994-1998. V októbri 1995 prebehol pokus o likvidáciu denníka SME, keď súkromná tlačiareň Concordia odmietla tlačiť denník SME. Dôvodom bol dlh denníka tlačiarni, jej riaditeľ však odmietol aj jeho okamžité vyrovnanie. O deň neskôr SME odmietol tlačiť aj Danubiaprint, úzko prepojený s vládnou mocou, a denník bol nútený hľadať inú tlačiareň.

## [úprava] Externé odkazy

- SME na internete

Zdroj: "http://sk.wikipedia.org../../../d/e/n/Denn%C3%ADk_SME_f0ed.html"

Kategória: Denníky na Slovensku

##### Views

- Článok
- Diskusia
- Aktuálna verzia

##### Hľadaj

##### Iné jazyky

- English